**Културне активности**

**2021/2022.**

* 16. 9. 2021. - **ИНФОРМАЦИЈЕ ЗА УЧЕНИКЕ О ЗНАЧАЈУ ПРЕВЕНЦИЈЕ НАСИЉА**

Под покровитељством Владе Републике Србије и Кабинета председнице Владе, у марту 2021. Године, почела је са радом Национална платформа „Чувам те“, као прва национална платформа за превенцију и заштиту од насиља у школама у Србији. Платформа је успостављена са циљем координације и јачања интерсекорске сарадње надлежних институција у превенцији и сузбијању насиља, посебно вршњачког насиља. Истовремено, платформа је алат који институцијама и грађанима помаже у борби против насиља који се дешава и према запосленима у установама образовања и васпитања.
Национална платформа „Чувам те“ садржи сегменте који се односе на информисање и едукацију. У оквиру сегмената информисања налазе се информације о облицима насиља, препознавању и поступању у случајевима насиља, злостављања и занемаривања у складу са званичним процедурама надлежних ресора. На платформи се континуирано објављује едукативни материјал из области превенције и заштите од насиља. Едукативни садржаји су намењени свим наставницима, ученицима и родитељима.

Линк за приступ: <https://cuvamte.gov.rs/obuke/onlajn-obuka-za-ucenike/>

(у тексту странице се налази упутство са „Крени са обуком“ кликом на линк).

* 30. 9. 2021. - **СТИПЕНДИЈЕ АМЕРИЧКЕ ВЛАДЕ**

Онлајн пријава за „FLEX“ програм ученичке размене отворен је до 15. октобра. За програм се могу пријавити ученици који тренутно похађају први или други разред средње школе. Програм „FLEX“ је потпуно бесплатан, финансиран од стране Владе САД и омогућава ученицима да проведу школску 2022/2023. годину у САД, похађајући америчке школе и живећи са америчким породицама домаћинима.

Више информација о програму и пријави можете наћи на [линку](https://serbia.americancouncils.org/flex-rs). Како би се пријавили, ученици треба да креирају онлајн налог, напишу три есеја, унесу опште информације о себи (први круг) и ураде кратак тест енглеског језика (други круг).

Амерички савет ће у уторак, 5. октобра 2021. у 16 часова, одржати онлајн презентацију програма. Заинтересовани ученици и родитељи се могу пријавити за присуствовање презентацији. У понедељак, 4. октобра 2021. у 17 часова ће бити послат линк ка ,,Zoom“ сесији.

* 4. 10. 2021. - **ОБИЛАЗАК СИВ-А - ЗГРАДА САВЕЗНОГ ИЗВРШНОГ ВЕЋА (ПАЛАТА СРБИЈЕ, ПАЛАТА ФЕДЕРАЦИЈЕ)**

Дана 30. 9. 2021. ученици одељења 3/9 су са наставницом ликовне културе Милицом Прелић Стоиљковић посетили СИВ - Зграду Савезног извршног већа (други називи: Палата Србије, Палата Федерације).

Кроз овај импозантни објекат и уметничку колекцију ученике је водио кустос СИВ-а. Ученици су имали прилику да виде велики део ентеријера овог здања.
Зграда је саграђена 1959, а свечано је отворена 1961. године, поводом Прве конференције шефова држава и влада несврстаних земаља у Београду. Некада је била позната као зграда Савезног извршног већа (СИВ). Занимљиво је да је дизајниран у облику слова „Н“ (ћир. „Х“). Као споменик културе одређен је 2013. године.

Унутрашњост ове монументалне грађевине испуњена је изузетним уметничким делима уметника: Петра Лубарде, Саве Сандића, Марије Прегељ, Мила Милуновића, Ђорђа Андрејевића Куна...

Укупна површина објекта је 65.000 м2. Унутрашњост објекта чини шест салона који симболично представљају микромузеје шест југословенских република - Босна и Херцеговина, Хрватска, Србија, Црна Гора, Македонија и Словенија, три свечане сале и 744 канцеларијска простора.

Главну просторију, салу „Југославија“, која се простире на 800 м2, краси лустер у форми розете са челичним крацима који има чак девет тона и осамнаест метара у пречнику. Сала „Југославија“ може да прими две хиљаде званица. Улаз у свечану салу могућ је кроз два репрезентативна фоајеа који су директно повезани са централним холом и степеништем.
Сви подови у репрезентативном (централном) делу објекта изведени су од мермера, кабинети су прекривени паркетом, док су у ходницима примењени мермер, мозаик и керамичке плочице. Сва степеништа обложена су гранитом, врата су рађена од политиране ораховине или храстовине и са оковом од белог метала или бронзе.

* 12. 10. 2021. **– ГОДИШЊИЦА РОЂЕЊА ИВЕ АНДРИЋА**

Ученици одељења 3/11 обележили су годишњицу рођења Иве Андрића тако што су рецитовали, читали и говорили о јунацима из његових дела.

[Линк](https://drive.google.com/file/d/1bsuy43J8JYr_5gGAJoTTHOuPHtFcsV6N/view?usp=drivesdk).

* 21. 10. 2021**. – „БОСИФЕСТ“**

Дана 19. 10. 2021. године, ученици 4/6 и 4/8 Осме београдске гимназије у периоду од 14 до 18 часова су, у пратњи наставника социологије Бојана Тодоровића, посетили дванаести по реду филмски фестивал особа са инвалидитетом „БОСИФЕСТ“, који се ове године одржао у Југословенској кинотеци.

Ученици су били у прилици да погледају шест филмских пројекција:

1. „Знак за сва времена“

2. „Позитиван до краја“

3. „Невидљиве линије“

4. „Позитивана страна“

5. „Пробој осећања“ и

6. „Повезује тачке”.

Сврха оснивања фестивала је указивање на стваралачки рад и могућности учесника на јавној културној сцени и ширење поруке да особе сa инвалидитетом треба да имају иста права и обавезе као и други грађани. На тај начин „БОСИФЕСТ“ даје снажан подстицај за интегрисање особа сa инвалидитетом у друштво.

Овај фестивал придружује се светским фестивалима који се дужи низ година баве искључиво стварањем филмова о особама сa инвалидитетом, као и филмовима чији су аутори особе сa инвалидитетом. Из године у годину овај Фестивал документарног филма даје допринос упознавању шире јавности о правима, положају и потребама особа сa инвалидитетом, побољшању комуникације, прихватању различитости, рушењу предрасуда о особама сa инвалидитетом. Фестивал богатством различитости промовише Србију и град Београд као једно демократско друштво које се бори за интеграцију особа са инвалидитетом као равноправних чланова друштва.

* 3. 11. 2021. **- ЈОВАН ДУЧИЋ – „ТРАГАЊЕ ЗА НОВИМ“**

Ученици 3/4 су у суботу 23. 10. 2021. Године, са наставницом српског језика и књижевности Бојаном Живановић, посетили изложбу посвећену Јовану Дучићу, једном од најзначајнијих књижевних стваралаца модерне српске књижевности. Поводом 150-годишњице његовог рођења, у галерији Српске академије наука и уметности постављена је изложба Јован Дучић – „Трагање за новим“ академика Злате Бојовић.

Под стручним вођењем доц. др Мине Ђурић, ученици су имали прилику да овог „кнеза српских песника“ и угледног члана „Академије“ упознају не само као књижевника, већ и као дипломату и задужбинара.

* 9. 11. 2021**. - КОНКУРС ЗА БЕСПЛАТНО СТУДИРАЊЕ У РУСКОЈ ФЕДЕРАЦИЈИ**

На сајту „Руског дома“ објављена је информација о конкурсу за бесплатно студирање у Руској Федерацији. Као и до сада, пријављивање се врши онлајн на сајту: <https://education-in-russia.com/>
Пријава се може поднети до 10. децембра 2021. године.

Више о овоме прочитајте на: <https://ruskidom.rs/sr/ruski-ezik/obrazova-e-u-rusi-i/konkurs-za-studira>.

* 12. 11. 2021. **„13th European Science Café of ENEC Cost Action for
Education for Environmental Citizenship“**

На Биолошком институту „Синиша Станковић“, Института за мултидисциплинарна истраживања Београд, Србија - Катарина Радосављевић и Шемија Дураки присуствовале су промоцији:

# COST Akcija\_ CA16229 – Европска мрежа за еколошко грађанство, 13. европски „Science Cafe ENEC“

# Cost Action - Образовање за еколошко грађанство, 12. октобра 2021. од 17 до 19 часова.

# <http://www.osmagimnazija.edu.rs/podaci/2019-2020/%D0%98%D0%91%D0%98%D0%A1%D0%A1_%2013th%20European%20Science%20Caf%C3%A9%20of%20ENEC%20Cost%20Action%20for.docx>

* 12. 11. 2021. **- ДАН ПРИМИРЈА**

<http://www.osmagimnazija.edu.rs/podaci/2019-2020/%D0%94%D0%B0%D0%BD%20%D0%9F%D1%80%D0%B8%D0%BC%D0%B8%D1%80%D1%98%D0%B0.docx>

* 28. 11. 2021. **- ВИДЕО ИЗ СИВ-А**

Линк за видео из СИВ-а:
<https://www.youtube.com/watch?v=OF8YrR8mUb8>

Објављен је и оквиру текста који је постављен на Калеидоскоп медиа заједно са текстом, те се може погледати и ту, односно на следећем линку.
<https://kaleidoskop-media.com/vizuelne-umetnosti/riznica-jugoslovenske-umetnosti-20-veka>

* 28. 11. 2021. **- ПОСЕТА ЈАВНОМ ТРОПИКАРИЈУМУ**

<http://www.osmagimnazija.edu.rs/podaci/2019-2020/%D0%9F%D0%9E%D0%A1%D0%95%D0%A2%D0%90%20%D0%88%D0%90%D0%92%D0%9D%D0%9E%D0%9C%20%D0%A2%D0%A0%D0%9E%D0%9F%D0%98%D0%9A%D0%90%D0%A0%D0%98%D0%88%D0%A3%D0%9C%D0%A3%20%D1%83%20%D0%91%D0%B5%D0%BE%D0%B3%D1%80%D0%B0%D0%B4%D1%83.docx>

* 14. 12. 2021. **- ПРЕДАВАЊЕ „ЧЕТВРТИ КАМЕН ОД СУНЦА“**

Ученици одељења 1/1 и 3/1 Осме београдске гимназије, предвођени наставницом географије др Добрилом Лукић, присуствовали су у суботу 4. 12. 2021. године, са почетком у 11 часова, вебинару на којем је Андреа Рајшић, докторандкиња на Универзитету Curtin (Аустралија) и чланница NASA-иног тима, одржала предавање „Четврти камен од Сунца“, где су ученици добили низ занимљивих информација о Марсу са аспекта планетарне геологије.

* 21. 12. 2021. **- ПОСЕТА ПРВИХ МАТУРАНАТА ИТ СМЕРА ОСМЕ БЕОГРАДСКЕ ГИМНАЗИЈЕ ЈЕДНОЈ ОД ВОДЕЋИХ ИТ КОМПАНИЈА**

Десетог децембра 2021. године, одељење 4/9 било је у посети ИТ компанији „Levi9“, где су поред упознавања са самом компанијом слушали предавања: „Програмирање данас“, „JavaScript језик за развој Front end и Back end апликација“, „Развој мобилних апликација“ и „Тестирање софтвера“.

Поред самих предавања, матуранти су имали прилику да виде како изгледа радно окружење у једној ИТ компанији, као и да кроз неформалне разговоре са присутним програмерима, сазнају више о изазовима и погодностима са којима се они сусрећу у свом свакодневном раду.

* 01. 01. 2022. **– НОВОГОДИШЊА ПРЕДСТАВА**

Дана 28. 12. 2021.године у 19 часова, у свечаној сали гимназије, одржана је новогодишња представа.

Текст за представу је написао ученик одељења 4/8 - Стефан Радосављевић.

* **7. 2. 2022. - ОТВАРАЊЕ 20. ИРАНСКОГ ФИЛМСКОГ ФЕСТИВАЛА**

Дана 4. 2. 2022. године, ученици 4/2: Михајло Срдановић, Лука Шкодрић, Нина Аџић и Марко Недић, као и ученица 4/1, Теа Војводић, у пратњи наставника социологије Бојана Тодоровића, присуствовали су отварању 20. Иранског филмског фестивала у Југословенској кинотеци у Београду.

Ученици су након поздравног говора амбасадора Ирана, директора кинотеке и представника иранског културног центра погледали историјски филм „Мухамед, Божији посланик“ (2015) у режији Маџида Маџидија. Филм приказује детињство пророка у 6. веку и био је најскупљи и највећи пројекат у историји иранске кинематографије.

* 22. 2. 2022. **– САРАДЊА БИОЛОШКОГ ФАКУЛТЕТА УНИВЕРЗИТЕТА У БЕОГРАДУ И ОСМЕ БЕОГРАДСКЕ ГИМНАЗИЈЕ**

Ученици Осме београдске гимназије, одељења 2/3 (ученици са посебним способностима за биологију и хемију), у пратњи наставника биологије Невене Остојић, у уторак 22. 02. 2022. Године, били су у посети Биолошком факултету Универзитета у Београду на Катедри за микробиологију и присуствовали вежбама из микробиологије.

Тема вежби: Испитивање резистенције на антибиотике код соја *Staphylococus aureus*

Вежбе је водио научни сарадник са Катедре за микробиологију - др Иван Николић

* 22. 2. 2022. **– ВОЛОНТИРАЊЕ УЧЕНИКА У БОТАНИЧКОЈ БАШТИ**

Између Биолошког факултета и одељења ученика са посебним способностима за биологију и хемију (3/11), постигнута је сарадња у виду могућност волонтирања ученика у Ботаничкој башти „Јевремовац“. Током зимског распуста, ученици су сваког дана (у групи од по два ученика) одлазили у Башту и помагали у њеном уређењу. Скупљање лишћа, садња биљака и помоћ у нези истих, помогли су им да испуне слободно време, али у исто време и боље упознају биљке и њихове бројне одлике.

* 22. 2. 2022. **– ИСТРАЖИВАЧКИ РАДОВИ УЧЕНИКА – БИОЛОШКИ ФАКУЛТЕТ**

Ученицe одељења 3/11 Анђели Деспотовић и Наталији Мијаиловић на Катедри за алгологију и микологију и Катедри за систематику и морфологију биљака Биолошког факултета у Београду, радиле су стручно-истраживачке радове под менторством научника сарадника. У Ботаничкој башти омогућен је експериментални део рада, који је протекао одлично и надамо се успеху радова.

* 10. 3. 2022. **САРАДЊА СА ФАКУЛТЕТОМ ПОЛИТИЧКИХ НАУКА УНИВЕРЗИТЕТА У БЕОГРАДУ**

Ученици Осме београдске гимназије су посетили одељења ученика са посебним способностима за биологију и хемију 2/3 Факултету политичких наука Универзитета у Београду у оквиру пројекта „Одрживи развој за средњошколце“.

* 30. 3. 2022. **ПОСЕТА НАРОДНОМ ПОЗОРИШТУ**

Ученици трећег разреда (3/4, 3/5, 3/7, 3/10 и 3/11) су у понедељак 28. 3. 2022. Године, са наставницама српског језика и књижевности Биљаном Ђорђевић, Далиборком Ранђеловић и Бојаном Живановић, присуствовали извођењу представе „Нора – луткина кућа“. Ова револуционарна драма норвешког класика, али и реформатора језика и борца за људска права, Хенрика Ибзена и данас је интригантна и веома актуелна, као и пре више од 140 година, када је први пут изведена у Копенхагену. Ученици су, након прочитаног дела, са нестрпљењем ишчекивали да га виде и на сцени (у режији и адаптацији Татјане Мандић Ригонат), а после одгледане представе су били расположени и да међусобно размењују утиске.

* 18. 4. 2022. **ПОСЕТА ДОСИТЕЈЕВОЈ ЗАДУЖБИНИ**

Доситејеви дани

На основу одлуке Министарства просвете, науке и технолошког развоја, 10. април (28. март по старом календару) је од ове школске године установљен као „Доситејев дан – дан сећања на Доситеја Обрадовића, великог српског просветитеља и првог српског министра просвете“. Тим поводом, ученици 2/9 су у четвртак 14. 4. 2022. Године, са наставницом српског језика и књижевности Бојаном Живановић, посетили Задужбину „Доситеј Обрадовић“.

Задужбина ће време од 10. до 30. априла обележавати као „Доситејеве дане“ посвећене овом великану. О значају његовог дела, као и о самој Задужбини, ученицима је говорила управница Мирјана Драгаш и позвала их да учествују у активностима које следе наредне недеље (Песничко подне), као и на литерарном конкурсу „Идућ' учи, у векове гледа“.

Захваљујући љубазним домаћинима, ученици су провели пријатно преподне, а испраћени су са пригодним поклонима.

<https://dositejeva-zaduzbina.rs/aktivnosti/dositejevi-dani-poseta-ucenika-osme-gimnazije-zaduzbini/>

* 29. 4. 2022. **ПОСЕТА БЕОГРАДСКОМ ДРАМСКОМ ПОЗОРИШТУ**

Дана 29. 4. 2022. ученици одељења 3/7, 3/11, 3/4 и 3/9 су, у пратњи професора Далиборке Ранђеловић, Бојане Живановић и Тање Момчиловић, гледали представу ,,Кад су цветале тикве” у Београдском драмском позоришту.

* 4. 5. 2022. **ПОСЕТА ТЕАТРУ „ВУК“**

Ученици 2/9 су у уторак 19. 4. 2022. године са наставницом српског језика и књижевности Бојаном Живановић, присуствовали извођењу дипломске представе режије и глуме „Никада нисмо били овде“. На овај начин започела је једна лепа сарадња са студентима Факултета драмских уметности која ће се наставити наредног месеца учешћем ученика наше школе у волонтерском раду на Фестивалу интернационалног студентског театра (ФИСТ17). Током реализације овог пројекта, који се одржава већ седамнаест година, ученици ће, уз интересантан програм, бити у прилици да се друже са младим позоришним ствараоцима и тако стекну једно ново искуство.

* 10. 5. 2022. **ИЗЛОЖБА „ХОЛОКАУСТ – ДА СЕ НЕ ЗАБОРАВИ“**

Дана 9. маја 2022. године, у Осмој београдској гимназији, у присуству представника Музеја жртава геноцида и Јеврејског музеја у Београду, отворена је изложба „Холокауст – да се не заборави“.

Изложба је резултат рада ученика четвртог разреда и наставника историје Александра Маркова.

Ученици су у периоду од децембра до маја прикупили значајну материјалну грађу у виду фотографија и докумената која сведочи о злочинима који су почињени над јеврејским, српским, ромским и другим цивилним становништвом током Другог светског рата.

Ученици су, након отварања, учествовали у радионици, која је организована у сарадњи са Музејом жртава геноцида, а коју је водио др Ненад Антонијевић. Током радионице, ученици су се упознали са злочинима почињеним на простору Независне државе Хрватске и другим деловима Југославије, са посебним акцентом на страдање српског становништва у Јасеновцу.

Концепт пројекта подразумева вршњачку едукацију, током које ће ученици који су приредили изложбу у наредне две недеље подучавати своје школске другаре, као и ученике других школа који буду заинтересовани да посете изложбу.

* 19. 5. 2022**. ПОСЕТА ХЕМИЈСКОМ ФАКУЛТЕТУ**

Тридесет ученика наше школе је данас било на Хемијском факултету у оквиру манифестације „Музеји за 10“. Показана им је библиотека факултета, лабораторије са NMR, највећа лабораторија, Велики хемијски амфитеатар и Музеј факултета. Како су УН 2022 годину прогласиле за међународну годину стакла видели су и поставку изложбе названу “ Кроз призму хемије” и били су у могућности да сами праве стакло. Након обиласка, посетили су и предавање „Хемија љубави“.

У прилогу су и фотографије.

Предметни наставник: Ирена Беговић Антанасковић

* 25. 5. 2022. **САРАДЊА БИОЛОШКОГ ФАКУЛТЕТА И ОСМЕ БЕОГРАДСКЕ ГИМНАЗИЈЕ**

Ученици Осме београдске гимназије, одељења 2/3 (ученици са посебним способностима за биологију и хемију), у пратњи наставника биологије Невене Остојић, у понедељак 23. 5. 2022. године, били су у посети Биолошком факултету Универзитета у Београду, на Катедри за морфологију и систематику биљака.

Тема вежби: Биљна ткива. Анатомија корена, стабла и листа.

Вежбе је водио научни сарадник са Катедре за морфологију и анатомију биљака др Милан Гавриловић.

* 6. 6. 2022. **ПОСЕТА НАРОДНОМ МУЗЕЈУ**

Ученици 3/4 су у четвртак 2. 6. 2022. године, посетили Народни музеј, национални културни центар регионалног и светског значаја.

У пратњи својих наставница (др Добриле Лукић, наставнице географије, Јоване Здравковић, наставнице ликовне културе и Бојане Живановић, наставнице српског језика и књижевности), ученици су били у прилици да кроз археолошку, нумизматичку и уметничку грађу виде мултикултурно наслеђе централног Балкана и Европе, културу од праисторије до данас, почевши од најстаријих цивилизација (Лепенског Вира, Винче) до дела савремених уметника.

Овa посета имала је за циљ, осим међупредметне корелације, да ученицима унапреди, али и пружи нова сазнања везана за историјске и савремене културе и национални идентитет.

* 9. 6. 2022. **ФЕСТИВАЛ НАУКЕ „АДА ЦИГАНЛИЈА“**

У недељу 5. 6. 2022. године, ученици првог и трећег разреда специјалног смера за биологију и хемију су, са својим наставницима биологије, посетили Фестивал науке, који се одржао на Ади Циганлији.

* 13. 6. 2022. - **РАДИОНИЦА НА ИНСТИТУТУ ЗА БИОЛОШКА ИСТРАЖИВАЊА „СИНИША СТАНКОВИЋ“**

Ученици 2/3 и 3/11 су 11. 6. 2022. године, у оквиру наставе биологије, посетили Институт за биолошка истраживања „Синиша Станковић“ у Београду, у пратњи наставника биологије Невене Остојић и Дијане Вукадиновић.

Српско друштво за молекуларну биологију и Студентска секција Српског друштва за молекуларну биологију организовали су радионицу у сврху промоције науке и њеног бољег разумевања код младих. Циљ радионице је био да се ђаци приближе науци и да осете како она функционише и како се примењује у различите сврхе. Радионицу су водили једни од највећих стручњака у домену генетике и еволуције др Јелена Алексић са Института за молекуларну генетику и генетичко инжињерство Универзитета у Београду, Леа Влајнић, докторант и асистент Биолошког факултета у Београду и др Ивана Петровић.

Тема радионице: Популациона генетика и очување генетичке разноврсности

* 22. 6. 2022. - **РАДИОНИЦА ПРВА ПОМОЋ**

У сарадњи са Црвеним крстом Вождовац, у одељењу 3/11 специјалног смера за биологију и хемију, одржана је радионица Прве помоћи.

Ученице наше школе Доротеја Синадиновски одељење 2/5 и Емилија Тешић одељење 2/8, које су активне чланице Црвеног крста, имале су прилику да својим вршњацима из школе презентују основна правила и поступке у несрећним случајевима.

**Извештај поднела:**

**Сања Вукосављевић**